text: Hovedmand i skunk-kartel: Bare jeg kan tjene penge
  06 maj 2014 kl. 15.00
  Bare jeg kan tjene nogle penge, er det godt. Det siger den formodede hovedmand i den største danske narko-sag om dyrkning af skunk. Bl.a. i laboratorier i Kolding, Årre, Christiansfeld, Jelling, Nordborg og Lysabild på Als og Horsens
  Hovedmanden, vietnameseren HVD, er tiltalt for fremstilling af skunk en særlig slags, kraftig hash på 13 skunk-laboratorier fra Randers til Als og på Fyn.
  HVD blev afhørt i dagens retsmøde i Kolding.
  - Han er løbet og har taget sin telefon med og det hele.
  Sådan lød beskeden i februar sidste år i telefonen til en af de formodede bagmænd i straffesagen om 13 skunk-gartnerier rundt om i Jylland og på Fyn.
  Der var panik i stemmen, da danskeren SB ringede med informationen til vietnameseren HVD i Kolding, noterer Ritzau.
  Danskeren havde været forbi et gartneri i Årre i Sydvestjylland for at få tjek på, "hvordan der ser ud."
  Men det viste sig, at den ene af de to vietnamesiske gartnere - "ham den gamle" - var stukket af.
  - OK, vi kører derned, lød det resolut fra HVD, der drev et firma i Kolding og herfra solgte gødning og udstyr til gartnerier.
  Anklagemyndigheden hævder, at HVD, hans kæreste og yderligere tre stod bag organiseringen af de 13 illegale gartnerier i Randers, Viby, Herning, Jelling, Nordborg, Nørre Lyndelse og andre steder.
  Men den 32-årige HVD nægter under et retsmøde tirsdag i Kolding, at han havde noget at gøre med den organiserede dyrkning af det potente stof udvundet af hampplanter.
  Ganske vist har det vist sig, at en række af de vietnamesere, han betegner som kunder, er blevet dømt for at dyrke skunk. Men det var og er ikke hans bord.
  - Hvis kunder har købt varer og så lavet noget ulovligt, så ved jeg ikke noget om det, siger HVD.
  - Bare jeg kan sælge og tjene nogle penge, er det godt, understreger han.
  Flere gange fløj han til Amsterdam i Holland for at forhandle med et firma, hvorfra han indkøbte udstyr.
  Under afhøringen tirsdag opfordrer han anklageren til at indkalde de personer, der er dømt for at have forsynet væksthuse med udstyr og have bragt mad ud til gartnerne.
  Flere gange stiller han sig skeptisk an til de oplysninger, hun præsenterer. For eksempel at der er fundet cirka 30 telefoner på hustruens bopæl i Egtved.
  - Det passer ikke, siger han. Han afviser også, at en affaldssæk fundet i hans firmakontor lugtede af skunk.
  - Gødning lugter ligesom skunk, siger han. Men det kan godt være, at han fra nettet har printet en nøje anvisning på, hvordan planterne skal passes, og hvor høj temperaturen skal være under forskellige stadier under dyrkningen.
  Afhøringen af HVD fortsætter senere på ugen. Han er også tiltalt for indførsel af amfetamin og amfetaminolie.
  
  Forsvarer (Linda Christensen) om sagen
  
  